Na temelju članka 9. stavka 1. Zakona o Agenciji za mobilnost i programe Europske unije (NN 121/17, 30/23) te uz prethodnu suglasnost Ministarstva znanosti i obrazovanja od 15. lipnja 2023., KLASA: 023-01/23-02/00146, URBROJ: 533-04-23-0002 i Središnjeg državnog ureda za demografiju i mlade od 3. srpnja 2023., KLASA: 023-01/23-01/48, URBROJ: 519-02-1/7-23-2, Upravno vijeće Agencije za mobilnost i programe Europske unije na 90. sjednici održanoj 25. srpnja 2023. donijelo je

**STATUT O IZMJENAMA I DOPUNAMA STATUTA**

**AGENCIJE ZA MOBILNOST I PROGRAME EUROPSKE UNIJE**

**Članak 1.**

U Statutu Agencije za mobilnost i programe Europske unije, KLASA: 023-05/19-02/1, URBROJ: 359-01/1-19-1 od dana 12. srpnja 2019. (u daljnjem tekstu: Statut) članak 9. mijenja se i glasi:

*„1) Agencija obavlja stručne i savjetodavne poslove u području ranog i predškolskog te općeg odgoja i obrazovanja, umjetničkog obrazovanja, strukovnog obrazovanja i osposobljavanja, obrazovanja odraslih, visokog obrazovanja, znanosti, sporta te u području mladih, volontiranja i solidarnosti, a u okviru provedbe programa, mreža i inicijativa Europske unije, strukturnih instrumenata Europske unije i drugih međunarodnih programa.*

*2) Agencija svoju djelatnost provodi upravljanjem programima financiranim iz sredstava Europske unije ili državnog proračuna, pružanjem potpore u provedbi programa i sudjelovanjem u projektima, kako slijedi:*

*- Erasmus+*

*- Europske snage solidarnosti*

*- Obzor Europa*

*- EURAXESS*

*- Srednjoeuropski program razmjene za sveučilišne studije (CEEPUS)*

*- bilateralni sporazumi za provedbu mobilnosti u visokom obrazovanju*

*- potporne inicijative za provedbu programa EU u području obrazovanja i mladih*

*- projekti potpore razvoju obrazovnih politika financirani sredstvima Europske unije*

*- projekti vezani uz promicanje visokog obrazovanja Republike Hrvatske u inozemstvu*

*- drugi programi i projekti koji se odnose na znanost, obrazovanje, osposobljavanje, mlade i sport.*

*3) Agencija se može u sklopu svojih djelatnosti prijavljivati na natječaje drugih tijela za provedbu projekata vezanih uz programe koji se odnose na znanost, obrazovanje, osposobljavanje, mlade i sport.*

*4) Agencija djeluje i kao provedbeno tijelo koje priprema natječaje, objavljuje natječaje, prikuplja prijave, vodi postupak odabira projekta, nadzire provedbu projekata, osigurava promidžbu i praćenje mjera i aktivnosti koje se podržavaju u okviru programa drugih međunarodnih organizacija, programa predviđenih međunarodnim ugovorima ili dodijeljenih od strane tijela državne uprave nadležnih za znanost, obrazovanje, mlade i sport.*

*5) Agencija će svoju temeljnu djelatnost jačati i nadograđivati provođenjem projekata financiranih iz sredstava strukturnih fondova Europske unije u ulozi korisnika.“*

**Članak 2.**

Iza članka 9. dodaje se članak 9.a koji glasi:

*„Članak 9.a*

*U obavljanju djelatnosti Agencija:*

*– surađuje s ustanovama, organizacijama i tijelima aktivnim u području obrazovanja, osposobljavanja, mladih, sporta i znanosti, tijelima državne uprave, javnim ustanovama te pravnim i fizičkim osobama, a sukladno pozitivnim propisima Republike Hrvatske te poštujući programska pravila koja su regulirana aktima Europskog parlamenta i Vijeća Europske unije kojima se uređuju programi Europske unije*

*– obavlja poslove koji se odnose na pripremu i objavljivanje natječaja za pojedine programe Europske unije*

*– informira i savjetuje o aktivnostima i načinima prijave na natječaje i prikuplja prijave na natječaje*

*– osigurava širenje informacija, promidžbu i praćenje svih mjera i aktivnosti koje se podržavaju u sklopu programa, kao i širenje rezultata prethodnih programa*

*– priprema upute i priručnike za potencijalne prijavitelje, odnosno krajnje korisnike*

*– vodi postupak za izbor projekata, provjeru pravnog statusa i financijskog stanja kandidata, odabire projekte te nadzire provedbu projekata*

*– osigurava usklađenost projekata s europskim i nacionalnim prioritetima*

*– prati korištenje financijskih sredstava upućenih krajnjim korisnicima*

*– koordinira rad s ustanovama u Republici Hrvatskoj i Europskoj uniji.“*

**Članak 3.**

Članak 10. mijenja se i glasi:

*„1) U obavljanju svoje djelatnosti Agencija slijedi programska pravila koja su regulirana aktima Europskog parlamenta i Vijeća Europske unije kojima se ti programi uspostavljaju, a osobito pravila iz:*

*- Uredbe (EU) 2021/817 Europskog parlamenta i Vijeća od 20. svibnja 2021. o uspostavi programa Unije za obrazovanje i osposobljavanje, mlade i sport Erasmus+ te o stavljanju izvan snage Uredbe (EU) br. 1288/2013 (SL L 189, 28.5.2021., dalje u tekstu: Uredba 2021/817)*

*- Uredbe (EU) 2021/888 Europskog parlamenta i Vijeća od 20. svibnja 2021. o uspostavi programa Europske snage solidarnosti i o stavljanju izvan snage uredaba (EU) 2018/1475 i (EU) br. 375/2014 (SJ L 202, 8.6.2021, dalje u tekstu: Uredba 2021/888)*

*- Uredbe (EU) 2021/695 Europskog parlamenta i Vijeća od 28. travnja 2021. o uspostavi Okvirnog programa za istraživanja i inovacije Obzor Europa, o utvrđivanju pravila za sudjelovanje i širenje rezultata te o stavljanju izvan snage uredbi (EU) br. 1290/2013 i (EU) br. 1291/2013 (SL L 170, 12.5.2021., dalje u tekstu: Uredba 2021/695).*

*2) U obavljanju svojih djelatnosti vezanih uz programe Europske unije, Agencija primjenjuje i ugovore sklopljene s Europskom komisijom. Agencija je dužna surađivati s Europskom komisijom i njezinim tijelima te s drugim europskim institucijama i slijediti programska pravila Europske komisije koja se odnose na te programe. Promijene li se programska pravila Europske komisije, promjene se primjenjuju izravno, bez promjene odredbi Statuta.*

*3) Ako su akti, pravila, upute i smjernice Europske komisije u suprotnosti s odredbama nacionalnog zakonodavstva, o primjeni istih Agencija će se savjetovati s nacionalnim tijelima za praćenje i nadzor upravljanja programima i Europskom komisijom te o tome obavijestiti Europsku komisiju.*

*4) Ovlasti za upravljanje odnosno provedbu drugih programa daju nadležna tijela državne uprave na način da prenose ovlast na Agenciju ili je imenuju nositeljem programa ili aktivnosti.“*

**Članak 4.**

Članak 11. stavak 2. mijenja se i glasi:

*„2) Ministarstvo nadležno za znanost i obrazovanje i tijelo državne uprave nadležno za mlade, kao nacionalna tijela za praćenje i nadzor upravljanja programima Erasmus+ i Europske snage solidarnosti, odnosno druga državna tijela nadležna za programe i projekte koje Agencija provodi, osiguravaju pravodobno Agenciji dostatna sredstva, da bi Agencija mogla provoditi svoju djelatnost i postići ciljeve iz plana rada.“*

**Članak 5.**

1. Članak 14. stavak 3. mijenja se i glasi:

*„3) Predsjednika i tri člana Upravnog vijeća imenuje i razrješava Vlada Republike Hrvatske, na prijedlog ministra nadležnog za obrazovanje i znanost, i to:*

*- predsjednika i jednog člana iz ministarstva nadležnog za obrazovanje i znanost*

*- jednog člana iz tijela državne uprave nadležnog za mlade*

*- jednog člana iz ministarstva nadležnog za financije.”*

1. Iza stavka 3. dodaju se novi stavci 4. i 5. koji glase:

*“4) Jednog člana Upravnog vijeća imenuje i razrješava radničko vijeće Agencije, u skladu s općim propisom kojim su uređeni radni odnosi.*

*5) Članovi Upravnog vijeća imenuju se na razdoblje od četiri godine.”*

**Članak 6.**

Članak 15. mijenja se i glasi:

*“Članovi Upravnog vijeća moraju ispunjavati sljedeće uvjete:*

*– završen sveučilišni diplomski studij ili sveučilišni integrirani prijediplomski i diplomski studij ili stručni diplomski studij*

*– četiri godine radnog iskustva u razini obrazovanja iz podstavka 1. ovoga stavka*

*– protiv osobe koja se imenuje ne vodi se kazneni postupak za kaznena djela koja se progone po službenoj dužnosti.”*

**Članak 7.**

1. U članku 16. podstavku 1. riječi: »ministarstva nadležnog za mlade« zamjenjuju se riječima: »tijela državne uprave nadležnog za mlade«.
2. U podstavku 2. brišu se riječi: „i financijski plan“.
3. Iza podstavka 3. dodaju se podstavci 4. i 5. koji glase:

„- *na prijedlog ravnatelja usvaja prijedlog financijskog plana, konačni financijski plan, te sve izmjene i dopune financijskog plana*

* *na prijedlog ravnatelja usvaja polugodišnji i godišnji izvještaj o izvršenju financijskog plana*
1. Dosadašnji podstavci 4., 5., 6., 7., 8., 9., 10., 11., 12. i 13. postaju podstavci 6., 7., 8., 9., 10., 11., 12. 13., 14. i 15.

**Članak 8.**

Članak 17. mijenja se i glasi:

*“Mandat članova Upravnog vijeća može prestati i prije isteka roka iz članka 14. stavka 5.:*

1. *na osobni zahtjev*
2. *ako bez opravdanog razloga ne ispunjava zadaće i obveze predsjednika odnosno člana Upravnog vijeća, utvrđene Zakonom i ovim Statutom*
3. *ako trajno izgubi sposobnost obnašanja dužnosti na koju je imenovan*
4. *ako se utvrdi da se protiv njega vodi kazneni postupak za kaznena djela koja se progone po službenoj dužnosti*
5. *ako obavlja službu ili poslove koji su nespojivi s dužnošću člana Upravnog vijeća Agencije ili ako svojim nesavjesnim ili nepravilnim radom prouzroči Agenciji veću štetu ili veće smetnje u njezinu radu*
6. *zbog drugih opravdanih razloga.”*

**Članak 9.**

Članak 18. stavak 1. mijenja se i glasi:

*“1) Ako se zbog razloga predviđenih zakonom i ovim Statutom ili zbog drugog razloga smanji broj članova Upravnog vijeća, Vlada Republike Hrvatske, odnosno radničko vijeće Agencije imenovat će novog člana Upravnog vijeća, sukladno članku 14. stavku 3. odnosno 4. Statuta.”*

**Članak 10.**

Članak 20. stavak 2. mijenja se i glasi:

*“2) Za ravnatelja Agencije može biti imenovana osoba koja ispunjava sljedeće uvjete:*

*– završen sveučilišni diplomski studij ili sveučilišni integrirani prijediplomski i diplomski studij ili stručni diplomski studij*

*– deset godina radnog iskustva u razini obrazovanja iz podstavka 1. ovoga stavka s programima međunarodne suradnje*

*– znanje engleskoga jezika u govoru i pismu*

*– protiv osobe koja se imenuje ne vodi se kazneni postupak za kaznena djela koja se progone po službenoj dužnosti.”*

**Članak 11.**

Članak 21. mijenja se i glasi:

*„Ravnatelj Agencije:*

*– rukovodi radom Agencije te je odgovoran za rad i zakonitost rada Agencije*

*– predstavlja i zastupa Agenciju te koordinira aktivnosti sa stručnim službama Europske komisije*

*– predlaže godišnji program rada*

*– predlaže prijedlog financijskog plana Agencije, konačni financijski plan i sve izmjene i dopune financijskog plana te je odgovoran za njihovo ostvarivanje*

*– predlaže odnosno podnosi polugodišnji i godišnji izvještaj o izvršenju financijskog plana*

*– podnosi na uvid Upravnom vijeću polugodišnji i godišnji financijski izvještaj*

*– donosi odluku o raspodjeli rezultata na temelju godišnjeg financijskog izvještaja*

*– predlaže Upravnom vijeću zamjenika ravnatelja i pomoćnike ravnatelja Agencije*

*– predlaže Upravnom vijeću nacrt Statuta, njegove izmjene i dopune te nacrte općih akata Agencije koje donosi Upravno vijeće*

*– donosi opće akte Agencije osim onih koje donosi Upravno vijeće u skladu s posebnim zakonima*

*– odlučuje o zasnivanju i prestanku radnog odnosa radnika Agencije*

*– imenuje voditelja i članove radnih i drugih stručnih tijela*

*– sudjeluje u radu Upravnog vijeća bez prava odlučivanja*

*– odlukom određuje osobe ovlaštene za potpisivanje financijske i druge dokumentacije*

*– donosi odluke o projektima koji će se financirati u sklopu provedbe programa Erasmus+* *i Europske snage solidarnosti, strukturnih instrumenata te ostalih programa, projekata, mreža i inicijativa iz djelokruga Agencije*

*– podnosi izvješća o radu i poslovanju Agencije Upravnom vijeću, ministarstvu nadležnom za znanost i obrazovanje te tijelu državne uprave nadležnom za mlade sukladno pravilima pojedinih programa i na zahtjev*

*– podnosi izvješća o radu i poslovanju Europskoj komisiji sukladno pravilima pojedinih programa*

*– obavlja i druge poslove u skladu sa Zakonom o Agenciji za mobilnost i programe Europske unije, ovim Statutom, ugovorima koje je Agencija sklopila s Europskom komisijom te odlukama nadležnih tijela državne uprave.“*

**Članak 12.**

U članku 25. stavak 2. mijenja se i glasi:

*“2) Upravno vijeće dužno je razriješiti ravnatelja:*

* *ako ravnatelj sam zatraži razrješenje u skladu s ugovorom o radu*
* *ako je protiv ravnatelja pokrenut kazneni postupak za kaznena djela koja se progone po službenoj dužnosti*
* *ako nastanu takvi razlozi koji po posebnim propisima ili općim propisima o radu dovode do prestanka radnog odnosa*
* *ako ravnatelj ne postupa sukladno propisima ili općim aktima ustanove, ili neosnovano ne izvršava odluke tijela ustanove ili postupa protivno njima*
* *ako ravnatelj svojim nesavjesnim ili nepravilnim radom prouzroči Agenciji veću štetu ili ako zanemaruje ili nesavjesno obavlja svoje dužnosti tako da su nastale ili mogu nastati veće smetnje u obavljanju djelatnosti ustanove*
* *ako nastanu okolnosti u kojima prema zakonu kojim se uređuju trgovačka društva ne bi mogao biti članom uprave trgovačkog društva.“*

**Članak 13.**

U članku 28. stavak 9. mijenja se i glasi:

*“Radna i druga stručna tijela su i ocjenjivački odbori, koji se osnivaju za ocjenjivanje projekata i donošenje prijedloga odluke o dodjeli bespovratnih sredstava za projekte Erasmus+ i Europske snage solidarnosti, odluka o dodjeli Erasmus akreditacije i oznake kvalitete, o prijedlogu odluke o prigovoru protiv tih odluka te povjerenstva za dodjelu međunarodnih stipendija.”*

**Članak 14.**

1. U članku 33. stavku 1. riječi “400.000,00 kuna” zamjenjuju se riječima: “*53.089,12 EUR*”.
2. U stavku 2. riječi “400.000,00 kuna do 1.000.000,00 kuna” zamjenjuju se riječima: “*53.089,13 EUR do 132.722.81 EUR*”.

**Članak 15.**

Članak 36. mijenja se i glasi:

*„1) Nadzor na zakonitošću rada Agencije obavlja ministarstvo nadležno za obrazovanje i znanost samostalno ili povjeravanjem poslova nadzora drugom tijelu.*

*2) Ministarstvo nadležno za obrazovanje i znanost te tijelo državne uprave nadležno za mlade imenuju po jednog predstavnika koji su pravno ovlašteni nastupati kao nacionalno tijelo, u skladu s člankom 26. stavkom 1. Uredbe 2021/817 i člankom 23. Uredbe 2021/888.*

*„3) Ministarstvo nadležno za obrazovanje i znanost osigurava obavljanje nadzora nad provedbom programa Erasmus+ i programa, projekata, mreža i inicijativa koje Agencija provodi u sklopu svoga djelokruga, koji se odnose na područja obrazovanja, osposobljavanja i sporta, a tijelo državne uprave nadležno za mlade osigurava obavljanje nadzora nad provedbom programa Erasmus+ i programa, projekata, mreža i inicijativa koje Agencija provodi u sklopu svoga djelokruga koji se odnose na područje mladih. Ministarstvo nadležno za obrazovanje i znanost osigurava obavljanje nadzora nad provedbom programa u skladu sa člankom 26. stavkom 7. Uredbe 2021/817, a tijelo državne uprave nadležno za mlade osigurava obavljanje nadzora nad provedbom programa i u skladu s člankom 23. Uredbe 2021/888.*

**Članak 16.**

Iza članka 36. dodaje se članak 36.a koji glasi:

*“Članak 36.a*

*1) Svrha nadzora nad provedbom programa je osigurati usklađenost nacionalnih aktivnosti u sklopu provedbe programa Erasmus+ s nacionalnom politikom u području obrazovanja, osposobljavanja, mladih i sporta te namjensko korištenje sredstava Europske unije za Erasmus+, koje Europska komisija doznačuje Agenciji te osigurati usklađenost nacionalnih aktivnosti u sklopu provedbe programa Europske snage solidarnosti s nacionalnom politikom u području volontiranja i namjensko korištenje sredstava Europske unije za Europske snage solidarnosti, koje Europska komisija doznačuje Agenciji.*

*2) Nadzor nad provedbom programa uključuje:*

 *- nadzor nad provedbom godišnjeg radnog programa Agencije za program Erasmus+ i program Europske snage solidarnosti*

 *- praćenje provedbe preporuka koje Agenciji za Erasmus+ i Europske snage solidarnosti daju Europska komisija, ministarstvo nadležno za obrazovanje i znanost ili tijelo državne uprave nadležno za mlade.*

*3) Ministarstvo nadležno za obrazovanje i znanost i tijelo državne uprave nadležno za mlade imenovat će neovisno revizorsko tijelo sukladno propisima Republike Hrvatske te važećih uredbi o uspostavi programa Erasmus + i Europske snage solidarnosti donesenih na razini Europske unije, u kojima su predviđena neovisna revizorska tijela.*

*4) Neovisno revizorsko tijelo iz stavka 3. izdaje mišljenje o godišnjoj izjavi Agencije o upravljanju programom Erasmus+ i programom Europske snage solidarnosti.*

*5) Nadležna tijela državne uprave nisu uključena u donošenje odluka o dodjeli bespovratnih sredstava.*

*6) Članovi Upravnog vijeća, koji su predstavnici nadležnih tijela državne uprave, ne mogu sudjelovati u obavljanju nadzora nad zakonitošću rada Agencije ni u vanjskom nadzoru nad provedbom programa, projekata, mreža i inicijativa Agencije.*

*7) Članovi Upravnog vijeća ne mogu sudjelovati u projektima koje odobrava Agencija niti u procesu donošenja odluke o dodjeli bespovratnih sredstava.“*

**Članak 17.**

Iza članka 36.a dodaje se članak 36.b koji glasi:

*“Članak 36.b*

*1) Poslove unutarnje revizije za Agenciju obavljat će ministarstvo nadležno za obrazovanje i znanost odnosno tijelo državne uprave nadležno za mlade, sukladno zakonskim i podzakonskim propisima.*

*2) Nadzor nad financijskim aktivnostima Agencije može se povjeriti uredu za reviziju nadležnog tijela državne uprave ili vanjskom tijelu za reviziju“.*

**Članak 18.**

1. U članku 43. stavku 2. briše se riječ „Erasmus+“.
2. U članku 43. stavku 3. briše se riječ „Erasmus+“.

**Članak 19.**

1. Sve ostale odredbe Statuta ostaju nepromijenjene.
2. Ovaj Statut o izmjenama i dopunama Statuta stupa na snagu osmog dana od dana objave na oglasnoj ploči Agencije.

KLASA: 023-05/19-02/1

URBROJ: 562-23-2

|  |  |
| --- | --- |
|  | Predsjednik Upravnog vijećaIvan Milanović-Litre |

*Statut o izmjenama i dopunama Statuta Agencije za mobilnost i programe Europske unije objavljen je na oglasnoj ploči Agencije dana \_\_\_\_\_\_\_\_\_\_\_\_\_\_\_\_2023. i stupio je na snagu dana \_\_\_\_\_\_\_\_\_\_\_\_\_\_\_\_2023.*